### Beslutningstema

Den selvejende institution Løgum Børnegård søger om at blive kommunal institution. Det skal besluttes, om ansøgningen kan imødekommes.

### Sagsfremstilling

Bestyrelsen for Løgum Børnegård har søgt om snarest muligt at overgå fra selvejende til kommunal institution.

Af ansøgningen fremgår følgende begrundelser fra [adresse] bestyrelse:

* Det er svært at besætte bestyrelsesposter
* Fokus på bedre arbejdsmiljø og større tryghed for de ansatte, da vi som lille arbejdsplads er meget skrøbelige ift. udsving i børnetal.
* Bedre faglig sparring for leder i det daglige
* Vi (som bestyrelse/forældregruppe) kan koncentrere os om de ting, der mere påvirker vores børn, som arrangementer og markedsføring i stedet for at bruge vores tid på økonomien og drift, der ikke har vores interesse.

Af institutionens vedtægter fremgår, at ved institutionens nedlæggelse skal dens formue anvendes til et af bestyrelsen vedtaget socialt eller sundhedsmæssigt formål for børn i [adresse]. Formålet skal godkendes af Tønder Kommune.

Institutionens formue består af dens bygning. Institutionen ønsker at overdrage bygningen til Tønder Kommune til at drive kommunal daginstitution. Dette vil være i overensstemmelse med ovennævnte vedtægtsbestemmelse.

Bestyrelsen for Løgum Børnegård søger endvidere om, at 50.000 kr. af overførte midler fra 2022 til 2023 bruges til opdatering af legepladsen.

Som kommunal institution organiseres [adresse] under Område Løgumkloster-Toftlund. Der vælges en forælder, som får plads i områdebestyrelsen. Områdebestyrelsen ser positivt på kommunalisering af [adresse]. Der kan nedsættes et forældreråd ved [adresse] jf. styrelsesvedtægten for kommunale institutioner og dagplejen.

Institutionens personale virksomhedsoverdrages til Tønder Kommune og vil fortsat være ansat i [adresse]. Da der ikke ændres i ansættelsesvilkår, skal personalet ikke have en varslingsskrivelse. Personalet skal alene have en orienteringsskrivelse.

### Økonomi

Selvejende institutioner får samme ressourcer som kommunens egne institutioner.

Institutionen har i 2022 haft et mindreforbrug, og der er overført 55.700 til 2023. Mindreforbruget var efter indfrielse af en restgæld til kommunen på 120.000 kr. Den samlede økonomi overgår til den fortsatte drift som kommunal institution under Område Løgumkloster-Toftlund.

Overdragelse af bygningen til Tønder Kommune medfører en udgift på ca. 15.000 kr. til skødeskrivning. Der vil ikke være ekstra udgifter til bygningsdrift, da kommunen i forvejen betaler disse udgifter for selvejende institutioner, jv. dagtilbudsloven.

### Lovgrundlag

Dagtilbudsloven.

### Fagchefen for Skole og Dagtilbud indstiller,

at ansøgningen imødekommes, så [adresse] overgår som kommunal institution pr. 1. juni 2023 og organiseres under områdebestyrelsen for Område Løgumkloster-Toftlund,

at driftsoverenskomsten med [adresse] og [adresse] styrelsesvedtægter ophører pr. 31. maj 2023 efter gensidig aftale med bestyrelsen for Løgum Børnegård,

at [adresse] formue i form af bygningen overdrages til Tønder Kommune,

at 50.000 kr. overført fra 2022 til 2023 bruges til opdatering af legepladsen ved [adresse], og

at indstillingen videresendes til Økonomiudvalget og Kommunalbestyrelsen.

Beslutning fra Børn- og Skoleudvalget, 9. maj 2023, pkt. 2:

Indstillingen anbefales.

Ken Dahl deltog ikke i mødet.

Beslutning fra Økonomiudvalget, 17. maj 2023, pkt. 13:

Indstillingen anbefales.

### Beslutning

Indstillingen godkendt under forudsætning af Civilstyrelsens godkendelse, og at overgangen til kommunal institution træder i kraft, når godkendelsen er modtaget.